b'\n_START_ARTICLE_\nZayid ibn Sultan Al Nahyan\n_START_PARAGRAPH_\n\xc5\xa0eikki Zayid ibn Sultan Al Nahyan (1918 \xe2\x80\x93 2. marraskuuta 2004) oli Yhdistyneiden Arabiemiraattien perustaja ja presidentti.\n_START_SECTION_\nHistoria\n_START_PARAGRAPH_\n\xc5\xa0eikki Zayid syntyi 1918 ja nimettiin isois\xc3\xa4ns\xc3\xa4 \xc5\xa1eikki Zayid ibn Khalifa Al Nahyanin mukaan, joka hallitsi Abu Dhabia vuodesta 1855 vuoteen 1909._NEWLINE_Abu Dhabista l\xc3\xb6ytyi \xc3\xb6ljy\xc3\xa4 vuonna 1958 ja \xc5\xa1eikki Zayidista tuli Abu Dhabin hallitsija vuonna 1966. H\xc3\xa4n toi yhteen seitsem\xc3\xa4n erillist\xc3\xa4 emiraattia, virallisesti perustaen Yhdistyneet Arabiemiraatit 2. joulukuuta 1972, mit\xc3\xa4 pidet\xc3\xa4\xc3\xa4n \xc5\xa1eikki Zayidin merkitt\xc3\xa4vimp\xc3\xa4n\xc3\xa4 saavutuksena._NEWLINE_Kun 1970-luvulla suuri \xc3\xb6ljybuumi toi valtavaa vaurautta Arabiemiraatteihin \xc5\xa1eikki Zayid investoi rahat kansakunnan infrastruktuurin rakentamiseen. H\xc3\xa4n rakennutti asuintaloja, kouluja, sairaaloita, lentokent\xc3\xa4n, sataman, teit\xc3\xa4 ja sillan, joka yhdist\xc3\xa4\xc3\xa4 Abu Dhabin mantereeseen. H\xc3\xa4n vaikutti Abu Dhabin muuttumiseen vihre\xc3\xa4ksi kastelemalla ja istuttamalla satoja tuhansia puita._NEWLINE_Se oli poikkeuksellinen saavutus miehelt\xc3\xa4, jolla ei ollut mink\xc3\xa4\xc3\xa4nlaista virallista koulutusta ja oli el\xc3\xa4nyt suurimman osan el\xc3\xa4m\xc3\xa4st\xc3\xa4\xc3\xa4n paimentolaisel\xc3\xa4m\xc3\xa4\xc3\xa4 beduiinina. H\xc3\xa4nell\xc3\xa4 oli valmiutta ottaa vastaan apua ja neuvoja Abu Dhabin kehitt\xc3\xa4miseksi._NEWLINE_Zayidille tehtiin munuaisensiirto vuonna 2000. Zayid kuoli 2. marraskuuta 2004. H\xc3\xa4n oli l\xc3\xa4hemm\xc3\xa4s 86 vuotta vanha. Kuollessaan Zayid oli Lontoossa saamassa sairaalahoitoa._NEWLINE_Zayidin mukaan on nimetty Abu Dhabissa sijaitseva \xc5\xa0eikki Zayedin moskeija.'